b'\n_START_ARTICLE_\nGrad Puk\xc5\xa1tajn\n_START_SECTION_\nZgodovina\n_START_PARAGRAPH_\nGrad Puk\xc5\xa1tajn so na samem za\xc4\x8detku 13. stoletja postavili grofje Ande\xc5\xa1ko - Meranski na robu svojega slovenjgra\xc5\xa1kega gospostva. Leta 1251 je grad pripadel oglejskemu patriarhu.  Oglejski patriarhi so gospo\xc5\xa1\xc4\x8dino dajali v najem ali zastavo, tako je \xc5\xbee pred letom 1278 grad imel v zastavi Henrik Pfannber\xc5\xa1ki. \xc5\xa0tiri leta kasneje je grad in gospo\xc5\xa1\xc4\x8dino imel v sekundarni zastavi vitez Majnhard iz Enzeldorfa (poro\xc4\x8den z eno od Tru\xc5\xa1enjskih z Dravograda) in ga naprej zastavil vitezu Offu Emerberg \xe2\x80\x93 Marenber\xc5\xa1kemu. Okoli leta 1290 so posest pridobili grofje Vovbr\xc5\xa1ki. Leta 1302 se grad omenja kot  Puechenstain in ga je posedoval Henrik pl. Hohenlohe, ki je bil v sorodstvu z Vovbr\xc5\xa1kimi grofi. _NEWLINE_Okoli leta 1322 je patriarh grad in malo gospostvo oddal v najem vitezu Nikolaju Gallu iz Slovenj Gradca. Nato ga je patriarh podelil v fevd Konradu Aufensteinskemu iz Pliber\xc5\xa1kega gradu. Aufensteinski so grad patriarhu o\xc4\x8ditno odtujili, saj so ga leta 1361 priznali kot de\xc5\xbeelnokne\xc5\xbeji fevd skupaj z dravograjskim gospostvom. Ob propadu Aufensteinskih 1368 grad preide na koro\xc5\xa1kega de\xc5\xbeelnega kneza, ki ga leta 1382 podelil vitezu Niklasu Gallu, ki je potem pri\xc4\x8del nositi predikat \xe2\x80\x9evon Puchenstein\xe2\x80\x9c oziroma Puk\xc5\xa1tajnski in je bil potomec prej omenjenega Galla. Ta Niklas Gall je leta 1393 izdal posebno listino s katero je obljubil, da bo grad prodal le Celjskemu grofu Hermanu, v primeru da se bo grad prodajal oz. su s tem zagotovil predkupno pravico. Grad in gospo\xc5\xa1\xc4\x8dina je potem bila v posesti ve\xc4\x8d kot 130 let, saj je bil \xc5\xa1e leta 1516 v posesti Hansa Galla Puk\xc5\xa1tajnskega, a je v naslednjih 20 letih pre\xc5\xa1la na gospode Gaisrucke, ki kot lastniki nastopajo leta 1542. _NEWLINE_Gaisrucki so gra\xc5\xa1\xc4\x8dino obdr\xc5\xbeali do leta 1593, ko jo je Jurij Ga\xc5\xa1per pl. Gaisruck prodal svojemu bratu Hansu, ki jo je takoj predal Matev\xc5\xbeu Ammanu. Ob tem je pri\xc5\xa1lo do spora med strankami in celo do spopada v katerem je grad leta 1595 pogorel.  Amman je leta 1612 izpri\xc4\x8dan kot lastnik, vendar je gospo\xc5\xa1\xc4\x8dina pre\xc5\xa1la v druge roke. Leta 1662 je grad spet de\xc5\xbeelnokne\xc5\xbeji, ki ga dobi v zastavo gospa Zofija Kempinsky roj. Baronica pl. Falbenhaupt. Nato so gospo\xc5\xa1\xc4\x8dino v letih 1681-1745 posedovali Kh\xc3\xb6sslerji.  Leta 1706 je grad ponovno pogorel in ga niso ve\xc4\x8d obnovili. Lastniki Kh\xc3\xb6sslerji ob vzno\xc5\xbeju starega gradu na ravnini pozidali novo gra\xc5\xa1\xc4\x8dino imenovano Dvorec Puk\xc5\xa1tajn ali tudi Dvorec Bukovje.'